**Tekstai dailyraščiui**

**I klasė**

Violeta Palčinskaitė

**Boružė**

Samanotas miškas ūžia:
- Kam gi tau sparnai, boruže?

- Be sparnų su ryto vėju
Aš keliauti nesuspėju.

Du sparneliai, du taškuoti,
Noriu skrist, o ne ropoti.

Janina Degutytė

**Dvi sraigės**

Pievoj rytą skambina rasos
Sidabro varpeliais,
Ir žygiuoja dvi sraigės
Basos į tolimą kelionę.

Ant pečių prigludę nameliai
Dryžuoto pilkumo,
O strazdas švilpauja savo dainelę
Ant erškėtrožių krūmo.

J. Degutytė
**Katytė**
Raina katytė,
Juoda nosytė,
Ilgi ūseliai,
Riesti nageliai.
Ausytės stačios,
Akytės plačios,
Kojytės baltos
Ir visad šaltos.

**II klasė**

Alma Karosaitė

**Asilėlis**

Oi, kaip asilėliui
Liūdna ir sunku-
Jis nenori būti
Asilo vaiku.
Jis norėtų būti
Baltu žirgeliu.
Asilė jam sako:
"Vaike, negaliu

Aš tavęs paversti
Tuo, kuo tu geidi;
Jei tu šitoks gimęs
Motinos širdy......
Gal kiti padės tau?
Gal dar nevėlu?
Betgi kaip pasaulis
Liks be asilų?"

Valdemaras Kukulas

**Man reikia šunelio**

Man be galo
Reikėtų šunelio, –
Tokio mažo
Mažiuko. Gauruoto.
Jis miegotų
Ramiai man ant kelių,
O pabudęs
Iš meilės sulotų.
Aš skaityčiau
Jam savo knygelę,
Kurioje tiek daug
Visko nutinka,
O knygelės gale
Tas šunelis
Susirastų mane,
Šeimininką.

Lietuvių liaudies sakmė

**Šuo ir kiškis**

Šuo pasisiuvo batus. Ir vieną kartą susitiko su kiškiu. Kiškis sako:

- O, kaip tau gerai - batus turi! Duok man pasimatuoti.

Šuo davė kiškiui pamatuoti batus. Kiškis apsiavęs kaip nudūmė, taip nudūmė. Ir nuo to laiko šuo dabar su kiškiu nesugyvena.

**III klasė**

Janina Degutytė

**Bitė**

Kas ten skraido visą dieną,
Pailsėt negali.
Su dryžuotu sijonėliu
Ir plonais sparneliais.

Kas ten šnabžda raudongalviui
Dobilui į ausį?
Kas ten saulės spindulėliais
Sau burnelę prausia?

Tai bitutė triūsia, pluša
Tarp margų gėlelių –
Su dryžuotu sijonėliu
Ir plonais sparneliais.

Bitė renka saldų medų
Po geltoną laša.
O kokiam gi ąsotėly
Bitė medų meša?

Alma Karosaitė
**Rainių mokykla**

Per rugsėjo tirštą miglą
Ėjo Rainiai į mokyklą
Uodegėlėm išriestom
Ir akytėm išplėstom.
Mokykla jų netoli –
Artimiausiam sandėly.
Mokė katinas vaikus.
Mokslas rimtas ir sunkus:
Apie didelius rūsius,
Apie katinus garsius,
Apie grūdus ir aruodą,
Apie priešų urvą juodą...
Baigęs mokslus sandėly
Būt specialistu gali,

Nes išduoda tau knygelę,
Kad gerai pažįsti pelę.

**IV klasė**

Martynas Vainilaitis
**Varlytės gripas**

Po šalnų pradėjo lyti.
Kurkė pievoje varlytė.
Kurkė, maudėsi klane.
Ir neaišku, nežinia,
Nuo vandens ar nuo kurkimo
Ėmė, vargšė, ir užkimo.

Negirdėjo tokio gando,
Visos varlės nusigando.
Susirinko pabaly
Balto dobilo pily,
Ir pasikvietė sumanią
Pievų daktarę kamanę.

Pievų daktarė kamanė
Daug žinojo, daug išmanė.
— Gulk, varlyte, po lapu.
Susirgai žaliu gripu.
Dieną kitą pagulėsi…
Na, ir kurkti vėl galėsi!

Vytautas V. Landsbergis

**Laukinis arklys Dominykas**

Bekraštėje pievoje, pilnoje kvapnių, dar neprasiskleidusių ryto gėlių, ganėsi baltas arklys, vardu Dominykas. Jis buvo toks žvėriškai laukinis, kad neturėjo jokių namų nei tvarto. Kita vertus, sakyti, jog šis arklys buvo visiškas benamis būtų tiesiog neteisinga, nes visi aplink tyvuliuojantys miškai buvo jo namai, minkšta pievų žolė buvo jo patalai, o saulė ir mėnulis – jo lempos. Be to, šie laukiniai Dominyko namai rytais prisipildydavo tiršto rūko, varlių kurkimo, gandrų kleketavimo ir kitokių stebuklų, apie kuriuos naminiai arkliai ir karvės nė sapnuot nesapnuoja...

**PAPILDOMI TEKSTAI**

**Besimokantiems pagal individualizuotas programas**

Anzelmas Matutis

**Lapiukas**

Aš - lapiukas
Rudaausis.
Akys -
Žvakės!
Smailios ausys.
Capt!..
Žąsiuką
Nesiklausęs.
Ir... nė nenuraudo
Ausys!

Jurgis Kunčinas

**Labas, sraige**

– Sraige, labas! Kur eini?
– Į pasaulio kraštą!
– Ką tu, sraige, gabeni?
– Aš nešioju paštą.
– Ar sunkus tavo krepšys?
– Oi, sunkus be galo!
– O iš kur žinias neši?
– Iš pasaulio galo...
– Kas girdėti už kalnų?
– Ten jau žydi gėlės.
– O už jūrų mėlynų?
– Gieda vieversėlis!
Bet dabar – gana kalbų –
Aš labai labai skubu!

Lietuvių liaudies pasaka

**Kaip karvelis mokėsi lizdą sukti**

Kitą kartą karvelis pasiprašęs pas save strazdą, kad šis išmokytų jį lizdą pasitaisyti. Strazdas atlėkęs pas karvelį ir pradėjęs rodyti. Padėjus jam kelis šapus, karvelis tuoj užlėkęs ant to savo lizdo ir ėmęs sukiotis sakydamas:

 – Moku, moku, moku.

Strazdas supykęs ir pasakęs:

– Kad tu moki, tai kam manęs prašai?

Ir nulėkęs sau. Tai karvelis daugiau ir nebežinąs, kaip lizdą taisyti. Moka sunešti tiktai tiek, kiek matė strazdo padėta, – pirmuosius šapus. Tiek tai to viso karvelio lizdo.

Martynas Vainilaitis

**Drugelis**

Ak, drugeli margas
Ant lapelio mažo,
Kas tave nuspalvina,
Sparnelius nudažo?..

Gal močiutė Saulė
Rašo tokį raštą?..
Gal tau Vaiva nukerpa
Daugiaspalvės kraštą?..

Gal maži nykštukai
Fėjų vaivoryne
Atveria burtažolėm
Drabužėlių skrynią?..

Gal Pietys Pietukas
Bučiniais nudažo?..
Ak, drugeli margas
Ant lapelio mažo...
Violeta Palčinskaitė
**Skruzdėlytė**

Paskubėkime į talką, -
Miško žemuogių gatve
Skruzdėlytė šapą velka,
Daug didesnį už save.

Ji be darbo nenusėdi.
Ji nenori pailsėti.
Nesustoja pakely -
Skruzdėlynas netoli.

Tai darbštuolė neregėta!
(Tinginėliams būtų gėda)
Linksi eglė pamažu:
"Tai jau pluša, net gražu!"

Paskubėkime į talką, -
Miško žemuogių gatve
Skruzdėlytė šapą velka,
Daug didesnį už save!